**Patientforeningen Lungekræft**

Medlemsmøde for pårørende den 30. august i vores lokaler i Møllehaven, Jyllinge.

Formanden Lisbeth Søbæk Hansen bød velkommen til de 12 fremmødte og oplægsholder psykolog Bo Snedker Boman.

Bo takkede for invitationen og fortalte, at han er psykolog på Roskilde Sygehus, Onkologisk og Palliativ Afdeling, og altid har været ansat der, de senere år på deltid, da han tager rundt i landet og underviser palliative afdelinger på hospitalerne.

Han sagde blandt andet, at vi var her til mødet på grund af kærlighed, og vi lever sammen i mange år, har en fordeling af roller og en stabilitet i vores samliv, hvilket er noget der fungerer, da man ellers ikke ville blive. Desværre er sandsynligheden for, at vi dør samtidig nærmest lig nul.

Når man får kræft er det ikke ønsket, det er sket og kan ikke ændres. Kræft er en i forvejen fortalt sygdom og giver straks indre billeder og associationer om det værste, og de uendelige mange historier om gode og dårlige forløb er svære at forholde sig til samtidig med, at man har fået diagnosen, både for den syge og de pårørende. Der findes måleinstrumenter, der kan måle det at være bange, og det viser sig, at pårørende er mere bange end de syge. De er afmægtige, sygdom destabiliserer, men vi kan trække på vores erfaring og berolige os selv ved at slappe af til musik, sove, gå i skoven, det man ved virker.

Nogen prøver at fortrænge sygdommen, hvilket er meget svært for den raske ægtefælle. Ca. 20 % har det på den måde. Det er altid en god idé at tale om det, medmindre det ikke er en god idé. Sagt på en anden måde, hver familie må forholde sig til situationen og gøre det, der passer bedst til deres liv. Der er ikke en facitliste, og det gælder hele forløbet, man må se, hvad der er bedst hvornår, også om eller hvornår børnene skal involveres. I nyere tid har det lydt, at man ikke må lyve for børnene og det er fornuftigt, men det vil altid være en afvejning i den enkelte familie, hvad der er fornuftigt og til at bære, og der er ikke noget, der er forkert i denne sammenhæng.

Et af de almindeligste problemer der opstår i forbindelse med sygdommen er, hvor uens de forskellige familiemedlemmer opfatter situationen og sygdommens alvor. I samme familie kan der være meninger om alt, lige fra sygdomsforløbet til hvordan man indbyrdes vælger at tale om sygdommen og tolker dens alvor.

Derefter var det bordet rundt med mange beretninger om sorg og bekymringer. Da der ikke var flere spørgsmål, sagde Bo tak for i dag og gav sin mailadresse og telefonnummer, hvis nogen havde behov for at få besvaret yderligere spørgsmål.

Så fik vi smørrebrød og nogle gode samtaler rundt om ved bordene. Efter spisning var mødet slut, og Lisbeth takkede deltagerne for et godt møde.